索蝦
作者：唐彥謙
朝代：唐

paragraphs: 姑孰多紫蝦，獨有湖陽優。
出產在四時，極美宜於秋。
雙箝鼓繁鬚，當頂抽長矛。
鞠躬見湯王，封作朱衣侯。
所以供盤餐，羅列同珍羞。
蒜友日相親，瓜朋時與儔。
既名釣詩釣，又作鉤詩鉤。
于時同相訪，數日承欵留。
厭飲多美味，獨此心相投。
別來歲云久，馳想空悠悠。
銜杯動遐思，{拶扌=口}口涎空流。
封緘託雙鯉，于焉來遠求。
慷慨胡隱君，果肯分惠否。